**Tittel: Inter-rater reliabilitet av den norske versjonen av The Amputee Mobility Predictor**

**Bakgrunn:** The Amputee Mobility Predictor er et måleinstrument designet for å kunne vurdere en benamputert sitt potensial for mobilitet med (AmpPro) og uten protese (AmpNoPro). Instrumentet har tidligere ikke blitt oversatt til norsk og inter-rater (når to eller flere personer skårer testen ved samme anledning og disse skår sammenliknes) reliabilitet av den norske versjonen av The Amputee Mobility Predictor er ikke vurdert. Blant annet inter-rater reliabilitet bør undersøkes før måleredskapet implementeres i behandling og rehabilitering av personer med benamputasjon.

**Hensikt:** Vurdere inter-rater reliabilitet av The Amputee Mobility Predictor anvendt på voksne personer med benamputasjon.

**Design:** Metodestudie som undersøker inter-rater reliabilitet. Metode: Tjuefire voksne personer med benamputasjon ble inkludert og klassifisert etter evne til mobilitet. Deltakerne ble filmet mens de utførte The Amputee Mobility Predictor. Alle deltakerne ble testet både med og uten protese. Unntaket her var to personer som kun ble testet uten da de ikke benyttet protese, og to dobbelamputerte som kun ble testet med protese da testing uten ikke lot seg gjøre. Syv ratere skåret filmopptakene ved en anledning. For utregninger av relativ reliabilitet av totalskår på The Amputee Mobility Predictor ble Intraclass correlation coefficient (ICC1.1 and ICC3.1) anvendt. For utregning av reliabilitet for hver av deloppgavene på testen, ble Cohens kappa (k) og prosentvis enighet anvendt. I tillegg ble Bland Altman Plot benyttet for grafisk å verifisere jevnhet i skåringen.

**Resultater:** Undersøkelse av inter-rater reliabilitet av totalskår viste veldig høy relativ reliabilitet, ICCs≥0.98 ved testing uten protese, AmpNoPro, og ICC≥0.94 ved testing med protese, AmpPro. Kappaverdier for de ulike deloppgavene var mellom 0.11 – 1.00, hvorav 77.2 % viste veldig god eller god enighet (k≥0.61). Bare en oppgave (interrater=3.5 %) viste svak enighet (k≤0.20). Begrensinger: Personer med kognitive utfall ble ikke inkludert og resultatene kan dermed ikke generaliseres til denne gruppen. Konklusjon: Studien viser veldig høy inter-rater reliabilitet av The Amputee Mobility Predictor for benamputerte testet både med og uten protese. Flesteparten av testens deloppgaver viste veldig god eller god reliabilitet, noen middels god og en oppgave svak enighet.

**Nøkkelord:** Inter-rater reliabilitet, måleinstrument, The Amputee Mobility Predictor, benamputasjon